आतंकी मुठभेड़ में पवन को लगी गोली, 20 दिन पहले घर से ड्यूटी पर गया था
हिमाचल के शिमला स्थित रामपुर की किन्नु पंचायत के पिथवी गांव का जवान पवन कुमार दंगल जम्मू कश्मीर के अवंतीपुरा में आतंकी हमले में शहीद हो गया। सोमवार को आतंकवादियों के साथ मुठभेड़ में पवन को गोली लगी।
हिमाचल के शिमला स्थित रामपुर की किन्नु पंचायत के पिथवी गांव का जवान पवन कुमार दंगल जम्मू कश्मीर के अवंतीपुरा में आतंकी हमले में शहीद हो गया। सोमवार को आतंकवादियों के साथ मुठभेड़ में पवन को गोली लगी। जहां से उसे आर्मी अस्पताल ले जाया गया, लेकिन उसकी जान नहीं बच पाई। बुधवार को पवन का पार्थिव शरीर शिमला पहुंच जाएगा। पवन के शहीद होने की खबर से पूरा क्षेत्र शोक में डूबा है।
पिथवी गांव निवासी 26 वर्षीय पवन कुमार दंगल 55वीं राष्ट्रीय राइफल ग्रेनेडियर में बतौर सिपाही तैनात था। वह 2015 में सेना में भर्ती हुआ था। पवन घर का इकलौता चिराग था। पिता शिशुपाल लोक निर्माण विभाग में कार्यरत हैं। जबकि माता भजन दासी गृहिणी हैं। बहन प्रतिभा की शादी हो चुकी है। जम्मू-कश्मीर के अवंतीपुरा में आतंकवादियों से लोहा लेते समय पवन की गोली लगने से मौत की सूचना मंगलवार को पता लगी।
सूचना के बाद पिता जम्मू-कश्मीर के लिए रवाना
इस दौरान मां रोजाना की तरह खेत में काम कर रही थी। जबकि पिता अपनी ड्यूटी पर गए थे। पवन के शहीद होने की सूचना मिलते ही पूरे परिवार पर दुखों का पहाड़ टूट गया। पवन के पिता व अन्य सदस्य जम्मू कश्मीर के लिए निकल गए हैं। SDM सुरेंद्र मोहन ने बताया कि पवन का पार्थिव शरीर बुधवार को शिमला पहुंचेगा। जिसके बाद वहां से उसे रामपुर स्थित पैतृक गांव लाया जाएगा।
हर किसी को पार्थिव शरीर के घर पहुंचने का इंतजार
SDM सुरेंद्र मोहन ने बताया कि रामपुर पहुंचने पर पवन का राजकीय सम्मान के साथ अंतिम संस्कार किया जाएगा। जैसे ही पवन के शहीद होने की सूचना रिशेतदारों और दोस्तों को मिलती रही, वैसे सभी पवन के घरवालों के पास पहुंचते रहे। अब हर किसी को पवन के पार्थिव शरीर के घर पहुंचने का इंतजार है।
जनवरी में चचेरे भाई की मौत पर आया था घर
जनवरी में पवन के चचेरे भाई की मौत हो गई थी। इस दौरान वह छुट्‌टी पर घर आया था। 7 फरवरी को ही पवन ड्यूटी के लिए वापस लौटा था। इस दौरान उसने जल्द छुट्‌टी पर आने की बात कही थी, लेकिन उसे क्या पता था कि अब वह कभी घर वापस नहीं लौटेगा। पवन का पार्थिव शरीर अब अंतिम बार तिरंगे में लिपटकर गांव पहुंचेगा।
मुख्यमंत्री ने वीर सैनिक की शहादत पर शोक व्यक्त किया
मुख्यमंत्री ठाकुर सुखविंदर सिंह सुक्खू ने जम्मू-कश्मीर के अवंतीपुरा में हुई आतंकी मुठभेड़ में शहीद हुए पवन कुमार की शहादत पर गहरा शोक व्यक्त किया है। मुख्यमंत्री ने कर्तव्य परायण जवान के परिजनों के प्रति अपनी संवेदना व्यक्त करते हुए परमपिता परमात्मा से दिवंगत आत्मा की शांति की प्रार्थना की है। उन्होंने कहा कि शहीद पवन कुमार की शहादत को सदैव याद रखा जाएगा।